**ПРЕДШКОЛСКА УСТАНОВА ''ПОЛЕТАРАЦ''**

**ОЏАЦИ**

**Дел.број V-16/2022**

**Датум 11.02.2022.**

logo.wmf

**ИЗМЕНЕ И ДОПУНЕ СТАТУТА**

**ПРЕДШКОЛСКЕ УСТАНОВЕ ''ПОЛЕТАРАЦ'' ОЏАЦИ**

Оџаци, фебруар 2022.

На основу члана 100. и члана 119. став 1. тачка 1) Закона о основама система образовања и васпитања („Службени гласник РС“,бр.88/2017, 10/2019, 6/2020 и 129/2021-у даљем тексту Закон), члана 11. став 1. тачка 1) Одлуке о усаглашавању одлуке о оснивању установе Дечји вртић ''Полетарац'' (''Службени лист општине Оџаци'' бр. бр.3/92, 4/92, 1/11), Управни одбор Предшколске установе „Полетарац“, на седници одржаној дана 11.02.2022.год. донео је

## ИЗМЕНЕ И ДОПУНЕ СТАТУТА ПРЕДШКОЛСКЕ УСТАНОВЕ „ПОЛЕТАРАЦ“ ОЏАЦИ

Члан 1.

У Статуту Предшколске установе ''Полетарац'' Оџаци бр. V-54/2018 од 05.03.2018. члан 16. мења се и гласи:

''Правне послове у установи обавља секретар.

Секретар мора да има образовање из области правних наука у складу са чланом 140. став 1. Закона, савладан програм обуке и дозволу за рад секретара (у даљем тексту: лиценца за секретара).

Секретар се уводи у посао и оспособљава за самосталан рад савладавањем програма за увођење у посао и полагањем испита за лиценцу секретара.

Секретару – приправнику директор одређује ментора са листе секретара установа коју утврди школска управа.

Секретар је дужан да у року од две године од дана заснивања радног односа положи испит за лиценцу за секретара. Трошкове полагања испита из става 4. овог члана сноси установа. Министарство издаје лиценцу за секретара. Секретару који не положи испит за лиценцу за секретара у року из става 4. овог члана престаје радни однос.

Секретар који има положен стручни испит за секретара, правосудни или стручни испит за запослене у органима државне управе или државни стручни испит, сматра се да има лиценцу за секретара. Лиценца за секретара одузима се секретару који је осуђен правоснажном пресудом за повреду забране из чл. 110–113. Закона, за кривично дело или привредни преступ у вршењу дужности.

Члан 2.

У члану 21. став 3.мења се и гласи:

'' У оквиру предшколског програма Установа остварује редовне програме васпитно-образовног рада, и то:

1) у целодневном трајању - 9 сати дневно;

2) у полудневном трајању - припремни предшколски програм-4 сата дневно;

3) у полудневном трајању- 4 сата дневно.''

После става 4. додаје се став 5. који гласи:

'' У циљу унапређивања квалитета васпитно-образовног рада, ширења разноврсности понуде програма, облика рада и услуга и повећања обухвата деце, установа остварује и различите облике и програме рада, у складу са Законом.''.

Члан 3.

У члану 27. став 6. мења се и гласи:

'' Одлуку о прекиду васитно-образовног рада доноси надлежни орган јединице локалне самоуправе, одмах, односно наредног дана од наступања околности из става 5. овог члана.''

Члан 4.

У члану 33. став 3. мења се и гласи:

''Скупштина јединице локалне самоуправе разрешиће, пре истека мандата, поједине чланове, укључујући и председника или орган управљања установе, на лични захтев члана, као и у случају да:

1) орган управљања доноси незаконите одлуке или не доноси одлуке које је на основу закона и статута дужан да доноси;

2) члан органа управљања неоправданим одсуствовањима или несавесним радом онемогућава рад органа управљања;

3) у поступку преиспитивања акта о именовању утврди неправилности;

4) скупштина јединице локалне самоуправе покрене иницијативу за разрешење члана органа управљања именованог на њен предлог;

5) савет родитеља покрене иницијативу за разрешење члана органа управљања именованог на његов предлог;

6) васпитно-образовно веће покрене иницијативу за разрешење члана органа управљања именованог на његов предлог;

7) наступи услов из члана 116. став 9. Закона.''.

Члан 5.

У члану 35.став 1. тачка 9) мења се и гласи:

'' 9) одлучује о правима, обавезама и одговорностима директора установе;''.

После тачке 9) додаје се тачка 9а) која гласи:

''9а) образује комисију за вођење дисциплинског поступка против директора и доноси одлуку о одговорности директора за тежу повреду радне обавезе или повреду забране из члана 110–113. Закона;''.

У тачки 11) после речи: „стандарда” додаје се реч: „образовних”.

Члан 6.

Члан 43.мења се и гласи:

'' Орган управљања закључује са директором уговор о раду на одређено време.

Уколико је за директора именовано лице из реда запослених у установи, доноси се решење о његовом премештају на радно место директора које по сили закона замењује одговарајуће одредбе уговора о раду.

Уколико је директор именован из реда запослених код другог послодавца, остварује право на мировање радног односа на основу решења о именовању.

Лице из ст. 2. и 3. овог члана има право да се након престанка дужности директора након првог, односно другог мандата врати на послове које је обављало пре именовања за директора установе.

Уколико директору установе коме мирује радни однос престане дужност због истека мандата или на лични захтев током трећег и сваког наредног мандата, распоређује се на послове који одговарају степену и врсти његовог образовања.

Ако нема одговарајућих послова, лице из става 5. овог члана остварује права као запослени за чијим радом је престала потреба, у складу са законом.''.

Члан 7.

У члану 45. став 2. речи: „саветник – спољни сарадник” замењују се речима: „просветни саветник”.

Члан 8.

У члану 58.став 1. тачка 3) мења се и гласи:

''3) учествује у предлагању садржаја ваннаставних активности и програма на нивоу установе;''.

Члан 9.

У члану 64. речи ''у складу са овим и посебним законом'' замењују се речима: '' у складу са Законом и посебним законом.''.

Члан 10.

Члан 65. мења се и гласи:

''Евиденцију о детету чине подаци којима се одређује његов идентитет (лични подаци), јединствен образовни број ( у даљем тексту: ЈОБ), образовни, социјални и здравствени статус, као и подаци о препорученој и пруженој додатној васпитној, здравственој и социјалној подршци.''.

Члан 11.

Члан 66. мења се и гласи:

'' Евиденцију о запосленима Установа води у складу са законом и посебним законом.''.

Члан 12.

У члан 67. став 1. тачка 2) мења се и гласи:

''2) евиденцију и педагошку документацију о васпитно-образовном раду;''

Став 2. мења се и гласи:

''Установа може евиденције из члана 64. и 67. Статута да води и електронски, у оквиру јединственог информационог система просвете, у складу са Законом.

После става 2. додаје се став 3. који гласи:

''На основу евиденције из става 1. тач. 1) и 2) овог члана установа издаје јавне исправе о похађању припремног предшколског програма, и то:

1. преводницу о преласку детета из једне у другу предшколску установу;
2. уверење о похађању припремно предшколског програма.''

У досадашњем ставу 3. који постаје став 4. после речи ''Евиденције'' додају се речи ''и јавне испарве'' а после речи ''води'' додају се речи ''и издаје''.

Досадашњи ставови 4. и 5. постају ставови 5. и 6.

Члан 13.

У члану 68. став 3. мења се и гласи:

''Податак о ЈОБ-у уноси се у евиденцију коју установа води у штампаном и/или електронском облику, као и обрасце јавних исправа које издаје у складу са Законом.''.

Члан 14.

Измене и допуне Статута ступају на снагу осмог дана од дана објављивања на огласној табли Установе.

Измене и допуне Статута се објављују на огласној табли Установе након добијања сагласности Скупштине општине Оџаци.

Измене и допуне Статута су објављене на огласној табли Установе дана \_\_\_\_\_\_\_\_\_\_\_2022.године.

Секретар Установе\_\_\_\_\_\_\_\_\_\_\_\_\_\_\_\_\_\_\_

ПРЕДСЕДНИК УПРАВНОГ ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Недељковић Биљана